Les visites guiades de ‘Dissabtes Ceràmics’ conviden a conéixer el patrimoni de Manises
17 de gener de 2025

· Grups de 35 persones, inscrites prèviament, podran gaudir del patrimoni històric i cultural de la localitat de l’Horta Sud amb recorregut especialitzat un dissabte al mes

Manises, 17 de gener de 2025.- La iniciativa turística i cultural ‘Dissabtes Ceràmics’, que parteix de la Regidoria de Turisme de l’Ajuntament de Manises l’any 2024, és el conjunt de visites guiades al Museu de Ceràmica de Manises (MCM) que es realitzen una vegada al mes al públic general que s’inscriu prèviament.

Després de l’acollida que va tindre la primera edició, aquest 2025 s’ha apostat de nou per posar en relleu el patrimoni històric i cultural que posseeix el municipi de l’Horta Sud en un dels seus espais museístics més populars, el Museu de Ceràmica, que compta amb un fons de més de 5.500 peces ceràmiques dels últims set segles, a més de quasi 1.400 ferramentes i utensilis emprats en els processos de fabricació i decoració de la ceràmica.

Aquestes visites guiades, que s’organitzen amb grups de 35 persones un dissabte al mes, comencen el 18 de gener. Per al primer recorregut no queden places disponibles, ja que està complet. Les següents dates que hi haurà ‘Dissabtes Ceràmics’ són el 15 de febrer, de la qual hi ha encara algunes places disponibles; el 22 de març; el 26 d’abril, amb una visita especialitzada i adaptada per a xiquets i xiquetes; el 10 de maig i el 14 de juny.

Altra de les visites guiades de les quals es pot gaudir a Manises és ‘Ceràmiques que parlen’, una exposició que reuneix peces trobades a les excavacions del Campament de Voluntariat Arqueològic de Manises. Tot i que el recorregut explicatiu per al pròxim 31 de gener ja té les places esgotades, la mostra ‘Ceràmiques que parlen’ es pot veure lliurement fins al 28 de febrer, a la sala d'exposicions MUMAF-Edifici El Arte.

L’eixida de cada visita guiada de ‘Dissabtes Ceràmics’ és al Museu de Ceràmica de Manises, al carrer Sagrari, 22 (Manises), a les 11 hores. La inscripció es realitza en aquest enllaç: https://pelcv.gva.es/inscripciones-backoffice/frontal/publico/L046159-00000000/convocatorias/